OKRESNÁ PROKURATÚRA NÁMESTOVO 
Hviezdoslavovo námestie 213, 029 01 Námestovo

Číslo: Pv 453/15/5507	Námestovo 19.02.2016 
EEČ: 2-41-7-2016

U Z N E S E N I E

Trestná vec:	obv. XXXXX 
Trestný čin:	Prečin Skrátenie dane a poistného podľa § 276 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Námestovo 
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Skrátenie dane a poistného podľa § 276 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
Ako živnostník, podnikajúci pod obchodným menom XXXXX, so sídlom XXXXX XXXXX XXXXX, IČO: XXXXX, v priebehu roka 2011 zatajil vo svojom účtovníctve príjmy od obchodného partnera XXXXX s.r.o., XXXXX, XXXXX, spolu v sume 10.101,- € , následne na základe takto skreslenej účtovnej evidencie podal dňa 15. 11. 2012 na Daňový úrad Námestovo daňové priznanie k dani z príjmu fyzických osôb za rok 2011, v ktorom protiprávne zmenšil svoju daňovú povinnosť o 648,33 €,   
lebo zanikla trestnosť činu.  
 
Odôvodnenie:
Vyšetrovateľ Okresného riaditeľstva PZ Dolný Kubín, uznesením sp. zn. ORP-409/2-VYS-DK-2015 zo dňa 08. 12. 2015 podľa § 206 ods. 1 Trestného poriadku vzniesol obvinenie XXXXX, pre skutok právne kvalifikovaný ako prečin skrátenia dane a poistného podľa § 276 ods. 1 Trestného zákona, ktorého sa mal dopustiť na horeuvedenom skutkovom základe.

Po skončení vyšetrovania predložil vyšetrovateľ tunajšej prokuratúre spis s návrhom na zastavenie trestného stíhania podľa § 215 ods. 1 písm. h) Trestného zákona. Z výsledkov vyšetrovania vyplýva, že za štandardných okolností by boli dané podmienky na postavenie obvineného pred súd, no vzhľadom na využitie účinnej ľútosti a zánik trestnosti skutku je návrh vyšetrovateľa dôvodný.

Z výsluchu poverenej pracovníčky Daňového úradu Žilina, pobočka XXXXX zo dňa 07. 12. 2015 vyplýva, že obvinený nedoplatok, ktorý je predmetom konania, postupne splácal a v čase výsluchu dlhoval správcovi dane z dorúbenej sumy ešte 101,41 €, tiež pokutu 64,80 €. Obvinený pri svojom výsluchu dňa 21. 12. 2015 predložil doklady o zaplatení vyššie uvedených súm z toho istého dňa, čím došlo k zaplateniu dlhu na dani aj s príslušenstvom.

Obvinenému bolo umožnené preštudovať spis po skončení vyšetrovania dňa
19. 01. 2016.

Po preskúmaní vyšetrovacieho spisu a dodatočne zistených skutočností som zistil, že v priebehu vyšetrovania boli objasnené všetky skutočnosti potrebné na rozhodnutie veci a po doplnení vyššie označených dôkazov sú dané zákonné dôvody na zastavenie trestného stíhania podľa § 215 ods. 1 písm. h) Trestného poriadku.

Podľa § 86 ods. 1 písm. e) Trestného zákona, trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Zo zabezpečených dôkazov vyplýva, že predmetný skutok, tak ako bol ustálený v priebehu vyšetrovania, sa stal a vykazuje znaky trestného činu, pričom je dôvodné podozrenie, že ho spáchal XXXXX. Na druhej strane však treba konštatovať, že obvinený využil možnosť zbaviť sa trestnej zodpovednosti využitím inštitútu účinnej ľútosti. Preto som rozhodol tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Vladimír Martinovič 
prokurátor